Llíria difon els seus “12 motius per a creure”
26 de setembre de 2019

Llíria ha donat un nou impuls a la seua candidatura per a ser reconeguda per la Unesco com a Ciutat Creativa en la modalitat de música, amb la presentació dels seus “12 motius per a creure” en la web oficial de la candidatura (www.lliriamusica.es) i amb el llançament dels nous altaveus digitals de la campanya en Twitter (@LliriaCityMusic), Facebook (@LliriaCityOfMusic) i Instagram (@lliria\_cityofmusic), amb l'etiqueta #LlíriaCityOfMusic.

Des de la web i les xarxes socials, en espanyol i en anglés, es projectaran al món les raons per les quals Llíria aspira a ser considerada internacionalment com a Ciutat de la Música. De la mateixa manera, es convidarà a tots els amants de la música als múltiples esdeveniments i festivals que se celebren a Llíria durant els pròxims dies i s'explicaran les raons per les quals este nomenament seria tan important: posicionament internacional, oportunitats d'intercanvi cultural, potenciació del patrimoni històric…

L'alcalde Manolo Civera ha explicat que “el dissabte es va divulgar el projecte a la societat edetana, dins de l'inigualable marc del Concert de Bandes que ens oferixen cada any la Unió Musical i Banda Primitiva de Llíria, i que va comptar també la presència del conseller d'Hisenda i Model Econòmic, Vicent Soler, que va expressar el total suport de la Generalitat Valenciana, i amb Andrés Perelló, ambaixador d'Espanya davant la Unesco, com a convidat d'honor al concert, qui va ponderar la candidatura de Llíria amb un missatge esperançador”.

Llíria aspira a convertir-se abans de final d'any en Ciutat Creativa de la Unesco al costat d'altres quatre ciutats espanyoles, que competixen en diferents modalitats: Valladolid (cinema), Lucena (música) i Oriola (literatura).